Varusmiehille luvataan tilaremonttien myötä muun muassa viihtyvyyttä ja yksityisyyttä.

Katso videolta, miltä uuden konseptin mukaisessa tuvassa näyttää!

Puolustusvoimat remontoi kaikkien varuskuntiensa kaikki kasarmit uuden tilakonseptin mukaisiksi. Uudistustyöt aloitetaan Upinniemen Rannikkoprikaatista keväällä 2019.

Varuskunnat mullistavan työ- ja oppimisympäristökonseptin suunnittelu aloitettiin vuonna 2016. Se on jatkossa ohjenuora kaikissa puolustusvoimien tilaratkaisuissa.

Kaikki puolustusvoimien 75 kasarmia tulevat olemaan uuden konseptin mukaisia kuitenkin vasta arviolta 20–40 vuoden kuluttua. Kaikkia tiloja ei siis laiteta heti remonttiin, vaan ne uudistetaan normaalin peruskorjausaikataulun puitteissa. Puolustusvoimien tilahallinnan toimialapäällikkö, majuri Arjo Kaarre vertaa tilannetta tavallisen kerrostalon putkiremonttisykliin.

Tilasuunnitteluun vaikuttaa etenkin varusmiesten koulutuksen muuttuminen sekä palvelus- ja lepoaikojen aiempaa selkeämpi erottaminen toisistaan. Näkyvän muutoksen tulevat kokemaan niin kasarmien koulutus- ja toimistotilat kuin varusmiesten tuvatkin.

Iltalehti tutustui uuden konseptin mukaiseen tulevaisuuden tupaan.

Vasemmalla vanhan mallinen tupa Rannikkoprikaatissa Upinniemessä, oikealla havainnekuva uuden konseptin mukaisesta tuvasta. Joonas Lehtonen ja Senaatti-kiinteistöt

Viikinkimalli

Armeijan tupien huonekalut saavat uudessa konseptissa uudet paikat. Muutos on koettu puolustusvoimissa suureksi, mutta mieleiseksi.

– Jotain niinkin pyhää kuin varusmiesten tupa muutetaan, Kaarre muistelee myhäilleensä.

Punkat tulevat jatkossakin olemaan kerrossänkyjä, mutta ne sijoitetaan tuvan reunoille. Pöytäryhmät ja muut tasot siirretään huoneen keskelle.

Uudistusta suunnitellut arkkitehti on kuvaillut mallia ”viikinkimalliksi”. Hänen mukaansa viikingit asustivat vastaavanlaisissa tiloissa, joiden reunoilla nukuttiin ja keskellä syötiin sekä seurusteltiin.

Kerrossängyt ovat tuvissa jatkossa seiniä myöten.

Opiskelupaikkoja

Tupia käytetään tulevaisuudessa muuhunkin kuin nukkumiseen. Tupa on jatkossa paikka myös esimerkiksi opiskelulle ja keskustelulle.

Tämän tueksi jokaiseen tupaan tulee enemmän pöytä- ja istumatilaa sekä näyttö seinälle. Siitä voidaan pienryhmissä katsella opetusvideoita tai striimejä kaikkia koskevista tiedotustilaisuuksista.

Huutelu punkasta toiseen päättyy. Pöytien ääressä mahtuu jatkossa myös jutustelemaan tai vaikkapa pelailemaan pelejä.

Pöytien ääressä mahtuu opiskelemaan ja viettämään vapaa-aikaa. SENAATTI-KIINTEISTÖT

Varusteet muualle

Uudessa konseptissa kasarmien tilat jakaantuvat ”puhtaisiin” ja ”likaisiin” alueisiin. Käytännössä tämä tarkoittaa sitä, ettei asumiseen tarkoitettuihin tupiin enää tuoda ulkoharjoituksissa käytettyjä varusteita.

Maastopuvut ja muut varusteet säilytetään jatkossa omissa varastotiloissaan esimerkiksi kasarmien kellareissa tai uudisrakennuksissa. Valtaosasta tuvista poistuvat suuret varustekaapit kokonaan. Tilalle tulevat matalat hyllyt varusmiesten sisä- ja siviilivaatteille.

– Ei viedä enää niitä märkiä ja likaisia varusteita majoitustiloihin ollenkaan, Kaarre kuvailee.

Muutos helpottaa tupien siivoamista. Puolustusvoimat puuttuu muutoksella myös varuskuntien sisäilmaongelmiin, sillä kosteus ja mikrobit pyritään jatkossa pitämään poissa tuvista.

Viihtyvyyttä

Lisäksi uudistuksessa pyritään kehittämään viihtyvyyttä tuvissa. Niiden ilmeestä halutaan raikas ja selkeä.

Yhtenä osana konseptia haluttiin parantaa varusmiesten yksityisyyden tunnetta, joten punkkiin tulee suljetut päädyt sekä suojaa tarjoavat etuseinämät.

Elämää tuvissa piristävät myös jokaisen punkan yhteyteen tulevat lukulamput ja pistorasiat. Esimerkiksi kännykän saa siis jatkossa ladattua vaikkapa yön aikana, eikä varusmiesten tarvitse taistella jatkojohtopaikoista.

Vapaa-ajan käyttöön kehitetään myös kasarmien käytäviä, joille tulee esimerkiksi punttisalilaitteita, puhelinkoppeja ja itseopiskelupisteitä.